3.  การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

ผลิตภัณฑ์ของบริษัทและบริษัทย่อย เป็นประเภทผลไม้บรรจุกระป๋อง
น้ำผลไม้และเครื่องดื่มบรรจุกระป๋องและกล่อง UHT เพื่อการบริโภค นอกจากนี้ บริษัทฯ
ยังจำหน่ายน้ำสับปะรดเข้มข้นไปยังต่างประเทศเพื่อนำไปเป็นวัตถุดิบเพื่อผลิตเป็นน้ำผลไม้ต่อไป
ผลิตภัณฑ์หลักของบริษัทฯ แบ่งเป็นดังนี้

(ก) สับปะรดกระป๋อง

ประกอบด้วยสับปะรดซึ่งตัดเป็นแว่น (slice) ชิ้นหนา (chunk ) รูปลิ่ม (tidbit) ชิ้นคละ
(pieces) ลูกเต๋า (cubes) และชิ้นเล็กๆ (crush) บรรจุในกระป๋องขนาดต่าง ๆ
ส่วนผสมอื่นมีน้ำเชื่อม น้ำบริสุทธิ์ และน้ำสับปะรด

(ข) ผลิตภัณฑ์ผลไม้กระป๋อง

ประกอบด้วย ลำไย เงาะ ลิ้นจี่ มะม่วง มะละกอ ฝรั่ง ขนุน และลูกตาล เป็นหลัก
นำมาบรรจุกระป๋องขนาดต่าง ๆ กัน มีส่วนผสมที่ใช้บรรจุรวมกับผลไม้ มีน้ำเชื่อม น้ำสับปะรด
และน้ำมะม่วง เป็นต้น

(ค) ข้าวโพดหวานบรรจุกระป๋อง

ประกอบด้วยข้าวโพดหวานบรรจุกระป๋อง เป็นผลิตภัณฑ์ใหม่ที่บริษัทฯ
ได้รับการส่งเสริมการลงทุนจากคณะกรรมการส่งเสริมการลงทุน โดยได้รับสิทธิประโยชน์ต่างๆ ดังนี้

ตามมาตรา 25
ให้ได้รับอนุญาตนำคนต่างด้าวซึ่งเป็นช่างฝีมือหรือผู้ชำนาญการคู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

ตามมาตรา 26
ให้คนต่างด้าวซึ่งเป็นช่างฝีมือหรือผู้ชำนาญการที่ได้รับอนุญาตให้อยู่ในราชอาณาจักรตามมาตรา 25
ได้รับอนุญาตทำงานเฉพาะตำแหน่งหน้าที่การทำงานที่คณะกรรมการให้ความเห็นชอบตลอดระยะเวลาเท่าที่ได้รับอนุญาตให้อยู่ในราชอาณาจักร

ตามมาตรา 28 ให้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

ตามมาตรา 30
ให้ได้รับลดหย่อนอากรขาเข้าร้อยละเจ็ดสิบห้าของอัตราปกติสำหรับวัตถุดิบหรือวัสดุจำเป็นที่นำเข้ามาใช้ในการผลิตเพื่อจำหน่ายในประเทศเป็นเวลาหนึ่งปี
นับแต่วันนำเข้าครั้งแรก
แต่วัตถุดิบหรือวัสดุจำเป็นนั้นต้องไม่เป็นของที่ผลิตหรือกำเนิดในราชอาณาจักรและมีปริมาณเพียยงพอที่จะจัดหามาใช้ได้
(วัตถุดิบทางการเกษตรไม่ให้ลดหย่อน) ทั้งนี้ ตามชนิด ปริมาณ ระยะเวลา เงื่อนไข
และวิธีการที่คณะกรรมการกำหนด

ตามมาตรา 31
ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการที่ได้รับการส่งเสริมมีกำหนดเวลาแปดปี
นับแต่วันที่เริ่มมีรายได้จากการประกอบกิจการนั้น
รายได้ที่ต้องนำมาคำนวนกำไรสุทธิที่ได้จากการประกอบกิจการตามวรรคหนึ่งให้รวมถึงรายได้จากการจำหน่ายผลพลอยได้
ได้แก่ เศษหรือของเสียจากการขบวนการผลิต
ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคลตามวรรคหนึ่ง
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้นโดยจะเลือกหักจากกำไรสุทธิของปีหนึ่งหรือหลายปีก็ได้

ตามมาตรา 34
ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
31
ไปรวมคำนวนเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้นประกอบกิจการนั้น

ตามมาตรา 35 (2)
ให้ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละห้าสิบของอัตราปกติที่กำหนดห้าปี
นับจากวันที่พ้นกำหนดระยะเวลาตามมาตรา 31 วรรคหนึ่ง

ตามมาตรา 35 (3) ให้ได้รับอนุญาติให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลาสิบปี นับแต่วันที่เริ่มมีรายได้จากการ

ตามมาตรา 35 (4)
ให้ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
นอกเหนือไปจากการหักค่าเสื่อมราคาตามปกติ

ตามมาตรา 36 (1)
ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาห้าปี
นับแต่วันนำเข้าครั้งแรก

ตามมาตรา 36 (2)
ให้ได้รับยกเว้นอากรขาเข้าสำหรับของผู้ที่ได้รับการส่งเสริมนำเข้ามาเพื่อส่งกลับออกไปเป็นระยะเวลาห้าปี
นับแต่วันที่นำเข้าครั้งแรก

ตามมาตรา 36 (4)
ให้ได้รับอนุญาตให้หักเงินได้พึงประเมินเป็นจำนวนเท่ากับร้อยละห้าของรายได้ที่เพิ่มขึ้นจากปีก่อนจากการส่งออกเป็นระยะเวลาสิบปี
นับแต่วันที่มีรายได้จากการประกอบกิจการนั้น
(เฉพาะรายได้จากการส่งออกทางตรงและการส่งออกทางอ้อมกรณีที่มีการส่งออกผ่านผู้อื่นโดยไม่นำไปผลิตต่อ)
ทั้งนี้ รายได้จาการส่งออกของปีนั้น ๆ
จะต้องไม่ต่ำกว่ารายได้จากการส่งออกเฉลี่ยของสามปีย้อนหลังยกเว้นสองปีแรก

ตามมาตรา 37 ให้ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้
ทั้งนี้ ตั้งแต่วันที่ 25 พฤศจิกายน พ.ศ. 2541 ซึ่งเป็นวันที่คณะกรรมการอนุมัติให้การส่งเสริม

(ง) น้ำสับปะรดเข้มข้น

เป็นน้ำสับปะรดที่ระเหยน้ำออกเพื่อให้มีความเข้มข้น โดยยังไม่ได้ปรุงแต่ง
ก่อนจะบริโภคจะต้องทำให้เจือจางก่อน
ผลิตภัณฑ์ชนิดนี้จะบรรจุในถุงปลอดเชื้อและแช่แข็งและนิยมผลิตเพื่อส่งออกเป็นหลัก
การใช้งานสามารถนำไปเป็นวัตถุดิบเพื่อผลิตอาหารอื่นๆ เช่น ไอศกรีม โยเกิต น้ำผลไม้พร้อมดื่ม
และผลิตภัณฑ์เบเกอรี่ เป็นต้น

(จ) ผลิตภัณฑ์เครื่องดื่ม

ประกอบด้วย น้ำผลไม้บรรจุกระป๋อง และกล่อง UHT กาแฟสำเร็จรูปพร้อมดื่ม ชาพร้อมดื่ม
และนมบรรจุกระป๋องและกล่อง UHT โดยเฉลี่ยแล้วผลิตภัณฑ์ซึ่งบรรจุกระป๋องจะมีอายุประมาณ 2–3
ปี และผลิตภัณฑ์ซึ่งบรรจุกล่อง UHT จะมีอายุประมาณ 9 ถึง 12 เดือน

2.  ตลาดและภาวะการแข่งขัน

ผลิตภัณฑ์ผลไม้กระป๋อง

ตั้งแต่ปี 2547 ที่บริษัทฯได้วางตลาดผลิตภัณฑ์ใหม่ในราคาประหยัดในชื่อ “เฟิร์สช้อย”
และการทำการตลาดอย่างต่อเนื่องในปีที่ผ่าน ทำให้ยอดจำหน่ายผลไม้กระป๋องของกลุ่ม
“มาลีสามพราน” เติบโตถึง 17%ในปี 2548เมื่อเปรียบเทียบกับปี 2547 สำหรับในปี 2549
คาดว่าผลผลิตของวัตถุดิบหลักๆคือ ลิ้นจี่ เงาะ ลำไย
ยังคงมีปริมาณมากและยังสามารถคงอัตราการเติบโตได้อีก ซึ่ง
“มาลีสามพราน”ยังคงมียอดขายและส่วนแบ่งการตลาดเป็นอันดับหนึ่งในประเทศไทยอยู่เช่นที่ผ่านมา

  ผลิตภัณฑ์น้ำผลไม้และน้ำผักผลไม้

ในปี 2548 อัตราการเติบโตของกลุ่มผลิตภัณฑ์น้ำผักผลไม้มีการเติบโตถึง 18%
ซึ่งเป็นผลสืบเนื่องมาจากหลายสาเหตุดังนี้

-   บริษัทฯได้วางตลาดน้ำผักผลไม้ 100% ในบรรจุภัณฑ์ใหม่ทรง “สลิม 200 มล.” ทำให้ดูทันสมัย

  ขึ้นและได้รับการตอบรับอย่างดีจากกลุ่มผู้บริโภค

-   บริษัทฯได้วางจำหน่ายน้ำผลไม้ 100% พาสเจอร์ไรส์ 2 รสชาติซึ่งเป็นครั้งแรกที่
    “มาลีสามพราน”ได้ลงมาขยายตลาดน้ำผัก-ผลไม้พาสเจอร์ไรส์ซึ่งมีอัตราการเติบโตสูงตามพฤติกรรมของผู้บริโภคที่เปลี่ยนไปบริโภคน้ำผัก-ผลไม้ที่มีความสดและใกล้เคียงธรรมชาติมากขึ้น

-   บริษัทฯได้วางจำหน่ายน้ำผลไม้ในกลุ่ม “ฟู้ดเซอร์วิส”ซึ่งมุ่งเน้นการขยายตลาดในกลุ่มโรงเรียน
    โรงแรม ภัตตาคาร ร้านจำหน่ายอาหาร ฯลฯ
    ซึ่งลูกค้าให้การต้อนรับเป็นอย่างดีเพราะชื่อเสียงและคุณภาพของผลิตภัณฑ์ตรามาลี

สำหรับแนวโน้มปี 2549
คาดว่ากระแสการดื่มเครื่องดื่มสุขภาพโดยเฉพาะอย่างยิ่งน้ำผัก-ผลไม้จะเติบโตกว่าปี 2548
ด้วยปริมาณการดื่มต่อประชากรเพิ่มมากขึ้นและการที่ผู้ผลิตหน้าใหม่ๆเข้ามาปลุกกระแสการดื่มให้มากขึ้น

   ผลิตภัณฑ์สับปะรด

เนื่องจากปริมาณสับปะรดในปี 2548 เพิ่มขึ้น เปรียบเทียบกับปี 2547 ทำให้บริษัทฯ
สามารถผลิตสับปะรดกระป๋องได้เพิ่มขึ้น อย่างไรก็ตามราคาวัตถุดิบสับปะรดยังคงสูง
เนื่องจากมีผู้ประกอบการใหม่เข้ามาในอุตสาหกรรมหลายราย
ทำให้ปริมาณความต้องการวัตถุดิบมีมาก เป็นสาเหตุให้ราคาขายเฉลี่ยโดยรวมต่ำกว่าปีที่ผ่านมา
อย่างไรก็ตาม บริษัทฯ มีปริมาณและมูลค่าการส่งออก เพิ่มขึ้น 25% และ 20% ตามลำดับ
เมื่อเปรียบเทียบกับปีที่ผ่านมา สำหรับแนวโน้มปี 2549
คาดว่าผลผลิตและการแข่งขันจะสูงขึ้นกว่าปีที่ผ่านมา

ผลิตภัณฑ์ข้าวโพดหวาน

ในปี 2548 ประเทศไทยประสบปัญหาขาดแคลนข้าวโพดหวาน
เนื่องจากการเกิดน้ำท่วมทั่วทุกภูมิภาคของประเทศตั้งแต่เดือนสิงหาคม
ซึ่งทำให้ราคาขายปรับตัวสูงขึ้น
แต่ในช่วงต้นปีที่ผ่านมาจากค่าเงินบาทที่แข็งขึ้นและมีผู้ประกอบการรายใหม่ๆเข้ามาในอุตสาหกรรม
ตลอดจนผู้ประกอบการรายอื่นที่ได้เปลี่ยนมาผลิตข้าวโพดหวานบรรจุกระป๋อง
ส่งผลกระทบต่อราคาขายโดยรวม อย่างไรก็ตามบริษัทฯ มีปริมาณการส่งออกเพิ่มขึ้น 20%
และมูลค่าเพิ่มขึ้น 18% เปรียบเทียบกับปี 2547 สำหรับแนวโน้มปี 2549
คาดว่าผลผลิตจะมีปริมาณใกล้เคียงกับปีที่ผ่านมาและมีการแข่งขันสูงขึ้น

  กลยุทธ์การแข่งขัน

  บริษัทฯ ดำเนินธุรกิจเป็นผู้ผลิตและจำหน่ายผลิตภัณฑ์ ผลไม้บรรจุกระป๋อง น้ำผลไม้และเครื่องดื่ม
  ซึ่งบริษัทฯจะต้องพยายามรักษาและขยายส่วนแบ่งทางการตลาดให้เพิ่มขึ้นโดย

  1). การขยายแบรนด์สินค้าที่มีอยู่ และหาแบรนด์ใหม่ มีการพัฒนาสินค้าใหม่เพื่อรองรับตลาด

  2). การตลาดระดับสากล
  รวมทั้งมีการจัดกิจกรรมส่งเสริมการขายของผลิตภัณฑ์ต่างๆในประเทศและ

  ต่างประเทศ

  3). สินค้าและบริการที่มีคุณภาพ บริษัทฯมุ่งเน้นการผลิตสินค้าที่มีคุณภาพสูง
  และตรงตามความต้องการของผู้

  บริโภค ตลอดจนการให้บริการแก่ลูกค้าเป็นอย่างดี

4). การจัดการระบบการกระจายอำนาจพร้อมความรับผิดชอบ

5). การสร้างพันธมิตรธุรกิจ

บริษัทฯ มีกลุ่มลูกค้าส่วนใหญ่เช่น เครือข่ายซุปเปอร์มาร์เก็ต, กลุ่มโรงแรมและภัตตาคาร, ร้านค้า,
ตัวแทนจำหน่าย และผู้นำเข้ารายใหญ่ในต่างประเทศต่างๆ นอกจากนี้บริษัทฯ
ยังมีการรับจ้างผลิตสินค้าภายใต้เครื่องหมายสินค้าของผู้ว่าจ้างผลิต

กลุ่มลูกค้าเป้าหมาย

เครือข่ายซุปเปอร์มาร์เก็ต, ร้านค้า, ตัวแทนจำหน่าย และผู้นำเข้ารายใหญ่ในต่างประเทศต่างๆ

  การจำหน่ายและช่องทางการจำหน่าย

1). ด้านการตลาดและการขายในประเทศ บริษัท มาลีเอ็นเตอร์ไพรส์ จำกัด
ซึ่งเป็นบริษัทย่อยมีหน้าที่ดูแลงานสำหรับสินค้าตรามาลี
และเป็นตัวแทนจำหน่ายนมยูเอชทีตราฟาร์มโชคชัย
สำหรับช่องทางการจำหน่ายในประเทศประกอบด้วย เครือข่ายซุปเปอร์มาร์เก็ต, มินิมาร์ท,
ร้านสะดวกซื้อ, ร้านขายส่ง, กลุ่มโรงแรมและภัตตาคาร บริษัทฯ
ได้ตัดสินใจปรับรูปแบบการจัดจำหน่ายสินค้าเข้าสู่ร้านค้าย่อยใหม่ ในกลางปี 2547
ได้แต่งตั้งตัวแทนจำหน่ายโดยตรงแทน ซึ่งเรียกว่า Malee Direct Distributor (MDD)
ซึ่งจะทำหน้าที่กระจายสินค้าของบริษัทฯ เข้าสู่ร้านค้าย่อยโดยตรงในเขตพื้นที่ที่บริษัทฯ กำหนดให้ ณ
สิ้นปี 2548 บริษัทฯ มี MDD รวม 14 รายทั่วประเทศ

2). ด้านตลาดต่างประเทศจะขยายผ่านตัวแทนจำหน่าย และขายไปยังลูกค้าโดยตรง

สำหรับสัดส่วนการจำหน่ายในประเทศ (รวมรับจ้างผลิต) และต่างประเทศในปี 2548 ประมาณ 60
: 40 โดยตลาดหลักในต่างประเทศของบริษัทฯ คือ กลุ่มประเทศยุโรป ประเทศสหรัฐอเมริกา
และในเอเชีย

3.3 การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

การผลิต

จำนวนโรงงาน 2 โรง

1. เลขที่ 26/1 ถนนทางเข้าอำเภอสามพราน ต. ยายชา อ. สามพราน จ. นครปฐม

เนื้อที่รวม 29 ไร่ 1 งาน 120 ตารางวา

  วัตถุประสงค์ : เพื่อผลิตผลไม้บรรจุกระป๋อง, น้ำผลไม้และเครื่องดื่มบรรจุกระป๋องและกล่อง
  UHT, น้ำสับปะรดเข้มข้น และข้าวโพดหวานบรรจุกระป๋อง

2. เลขที่ 110 ถนน รพช. บ้านแพง-ท่าลาด หมู่ที่ 9 ต. บ้านแพง อ. บ้านแพง จ. นครพนม

เนื้อที่รวม 190 ไร่ 81 ตารางวา

วัตถุประสงค์ : เพื่อผลิตข้าวโพดหวานบรรจุกระป๋อง

กำลังการผลิต

+------------------------------------------------------+---------------+
| กำลังการผลิต                                           | 2548          |
+------------------------------------------------------+---------------+
| กำลังการผลิตผักผลไม้กระป๋องกระป๋อง                         | 5,160,000     |
|                                                      |               |
|   (กำลังการผลิตเต็มที่ – หีบ)                              |               |
+------------------------------------------------------+---------------+
| (2) กำลังการผลิตเครื่องดื่มบรรจุกระป๋องและกล่อง               | 87,000,000    |
|                                                      |               |
|  (กำลังการผลิต – ลิตร)                                  |               |
+------------------------------------------------------+---------------+
| (3) กำลังการผลิตน้ำสับปะรดเข้มข้น                          | 8,000         |
|                                                      |               |
|   (กำลังการผลิตเต็มที่ – เมตริกตัน)                         |               |
+------------------------------------------------------+---------------+

วัตถุดิบและผู้จำหน่ายวัตถุดิบ

ข้อมูลเกี่ยวกับวัตถุดิบหลัก

บริษัทฯ จัดหาวัตถุดิบจากภายในประเทศเป็นส่วนใหญ่ โดยมีสัดส่วนการซื้อภายในและต่างประเทศ
95 : 5 ทั้งนี้บริษัทฯ ไม่มีการซื้อจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบที่ผ่านมาเป็นเวลา 3 ปีติดต่อกัน สำหรับวัตถุดิบหลักนั้นประกอบด้วย
สับปะรดสด ข้าวโพดหวาน และผลไม้อื่น ๆ ผงกาแฟสำเร็จรูป และภาชนะกระป๋อง
รายละเอียดเกี่ยวกับวัตถุดิบหลักมีดังนี้

  สับปะรดสด

  บริษัท ฯ มีนโยบายเน้นการจัดซื้อวัตถุดิบจากแหล่งใหญ่
  รวมทั้งได้ดำเนินการตามนโยบายส่งเสริมการปลูกสับปะรดโดยการทำ Contract Farming
  เพื่อเป็นการส่งเสริมและสนับสนุนให้เกษตรกรได้สามารถประกอบอาชีพ มีเงินทุนหมุนเวียน
  ได้สับปะรดที่มีคุณภาพตามมาตรฐานของโรงงาน มีปริมาณเพียงพอต่อความต้องการในระยะยาว
  รวมทั้งมีการพิจารณาผู้ประกอบการที่มีความเหมาะสม เพื่อให้ได้มีส่วนร่วมในการบริหารโครงการ
  โดยการคัดเลือกเกษตรกรเพื่อรับการส่งเสริมการปลูกสับปะรดโดยมีการจัดทำสัญญาซื้อขายผลผลิต
  โดยเริ่มต้นเป็นเกษตรกรที่เคยปลูกส่งผลิตผลให้บริษัทอยู่แล้ว
  และบริษัทฯได้ร่วมมือกับกรมวิชาการเกษตร กระทรวงเกษตรและสหกรณ์
  และจัดพิมพ์คู่มือการปลูกสับปะรด เพื่อแจกให้แก่สมาชิกส่งเสริมของบริษัทฯ
  พร้อมทั้งจัดเจ้าหน้าที่ส่งเสริมเพื่อให้คำแนะนำต่างๆแก่เกษตรกร

  ข้าวโพดหวาน

  บริษัท ฯ จัดซื้อวัตถุดิบข้าวโพดหวานจากแหล่งใหญ่
  รวมทั้งได้ดำเนินการตามนโยบายส่งเสริมการปลูกข้าวโพดหวานโดยการทำ Contract
  Farming
  เช่นเดียวกับการส่งเสริมการปลูกสับปะรดเพื่อเป็นการส่งเสริมและสนับสนุนให้เกษตรกรได้สามารถประกอบอาชีพ
  มีเงินทุนหมุนเวียน
  และช่วยเหลือให้เกษตรกรสามารถเรียนรู้วิทยาการเกี่ยวกับเทคโนโลยีการเกษตรสมัยใหม่ และ
  การเพิ่มผลผลิตต่อไร่ ซึ่งในระยะยาวจะช่วยทำให้ปริมาณวัตถุดิบมีเสถียรภาพมากขึ้น บริษัทฯ
  ยังมีไร่ข้าวโพดที่ปลูกเองส่วนหนึ่งเพื่อป้อนวัตถุดิบให้โรงงานเพิ่มเติม

ผลไม้อื่นๆ

ผลไม้อื่น ๆ ที่สำคัญประกอบด้วยเงาะ ลิ้นจี่ ลำไย มะม่วง มะละกอ และฝรั่ง ซึ่งบริษัทฯ
จะจัดซื้อจากพ่อค้าคนกลางในจังหวัดที่มีผลผลิตมากเป็นส่วนใหญ่
โดยผลไม้แต่ละชนิดจะซื้อจากพ่อค้าคนกลาง ส่วนมะละกอ
และฝรั่งจะซื้อจากทั้งพ่อค้าคนกลางและซื้อโดยตรงจากเกษตรกร

ผงกาแฟสำเร็จรูป

สำหรับผงกาแฟสำเร็จรูปบริษัทฯ จะจัดซื้อจากผู้ผลิตในประเทศเป็นส่วนใหญ่
ราคาของผงกาแฟสำเร็จรูปมีความผันผวนบ้างเล็กน้อยโดยจะแกว่งตัวขึ้นและลงเพียงประมาณร้อยละ10
เนื่องจากกาแฟเป็นสินค้าบริโภคขนาดใหญ่ซึ่งเมื่อใดราคาในตลาดโลกผันผวน
ผู้ประกอบการรายใหญ่จะนำเอาสต๊อกกาแฟที่มีอยู่ออกมาสู่ตลาดโลกเพื่อลดความผันผวนของราคาในขณะนั้น

ภาชนะกระป๋อง

เนื่องจากผลิตภัณฑ์ส่วนใหญ่ของบริษัทฯ จะถูกบรรจุใส่ภาชนะกระป๋อง
กระป๋องจึงเป็นวัตถุดิบที่สำคัญคิดเป็นประมาณร้อยละ 25-40 ของต้นทุนการผลิต บริษัทฯ
จัดซื้อกระป๋องจากผู้ผลิตภายในประเทศรายใหญ่ 3-4 ราย

ปัญหาเกี่ยวกับวัตถุดิบ

วัตถุดิบส่วนใหญ่เป็นผลผลิตจากภาคเกษตรกรรม ซึ่งเป็นสินค้าที่ขึ้นอยู่กับปัจจัยฤดูกาล สภาวะแวดล้อม
และอุปสงค์อุปทานของสินค้า ปริมาณผลผลิตและราคาของวัตถุดิบไม่สามารถคาดการณ์ได้แน่นอน
และยังมีปัญหาในด้านคุณภาพของวัตถุดิบที่ไม่อาจควบคุมให้สม่ำเสมอได้
นอกจากนี้เกษตรกรยังมักจะหันมาปลูกพืชผลที่มีราคาดีพร้อม ๆ กัน
ทำให้มีผลผลิตออกมามากและราคาตกลง และในปีต่อ ๆ ไป ก็จะหันไปปลูกพืชผลชนิดอื่น
ทำให้ผลผลิตออกมาน้อยและราคาสูงขึ้นอีก เป็นวงจรหมุนเวียนเช่นนี้อยู่เรื่อยไป

ผลกระทบต่อสิ่งแวดล้อม

บริษัทฯตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ
และได้รับการรับรองระบบ ISO 14001 : 1996 จาก SGS Yarsley
รวมทั้งยังได้รับรางวัลโรงงานดีเด่นด้านสิ่งแวดล้อมประจำปี 2537, 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย

3.4 งานที่ยังไม่ส่งมอบ

ไม่มี